विदेश से आई एलेना को देसी शिवम से प्यार हो गया, लेकिन दो देशों की दूरियां मिटाना बड़ा चैलेंज था
उस वक्त मैं नहीं जानती थी कि भारत की मिट्टी से मेरा इतना घनिष्ठ रिश्ता बन जाएगा और घर का अर्थ ही मेरे जीवन में बदलकर कुछ और हो जाएगा।
जमीन से हजारों फीट ऊपर उड़ते हुए मेरा मन बस एक ही बात सोच रहा था, प्रेम की कोई सीमा नहीं होती। आज से पांच वर्ष पहले जब मैं पहली बार यूं हवाई यात्रा कर, मीलों की दूरी तय कर के जब भारत आई थी, तब मुझे क्या पता था कि भारत की मिट्टी का स्नेह मेरी झोली में अपनी एक अनमोल सौगात दे जाएगा।
“इंडिया? आर यू श्योर दैट यू वॉन्ट टू गो एंड स्टडी देयर?” ये प्रतिक्रिया थी मेरी मां की, जब मैंने उन्हें बताया कि फॉरेन स्टूडेंट एक्सचेंज फेलोशिप प्रोग्राम के तहत मुझे भारत जा कर पढ़ने का मौका मिल रहा है।
“येस मॉम। इट इज अ ग्रेट ऑपरच्यूनिटी फॉर मी। प्लीज।”
मेरा मन और भारत जाकर पढ़ने के मेरे संकल्प को देखते हुए उन्होंने हामी भर दी। उस वक्त मैं नहीं जानती थी कि भारत की मिट्टी से मेरा इतना घनिष्ठ रिश्ता बन जाएगा और घर का अर्थ ही मेरे जीवन में बदलकर कुछ और हो जाएगा।
कल तक जो ‘घर’ शब्द मुझे टेक्सास की याद दिलाता था, आज वही घर मुझे कोलकाता की गलियों में ले जाता है, जहां शिवम मेरा इंतजार कर रहा था।
“हेलो मिस व्हाइट, वेलकम टू इंडिया।” यूनिवर्सिटी के एक प्रोफेसर ने मेरा स्वागत करते हुए कहा था।
“धन्यवाद सर।” मैंने हिंदी जैसी सुंदर भाषा का प्रयोग करने की कोशिश करते हुए कहा।
“ओह हिंदी! अच्छी बात है।” प्रोफेसर सेन भी थोड़ा चौंकते हुए बोल पड़े। “ये है शिवम, थर्ड ईयर का सोशल स्टडीस का स्टूडेंट। ये आपके टेन्यर में आपकी मदद करेंगे, लाइक योर पीयर बडी।”
“हेलो मिस व्हाइट।” उसने हाथ आगे बढ़ाते हुए मेरा अभिवादन किया।
“हेलो शिवम। प्लीज कॉल मी एलेना। ये मिस व्हाइट थोड़ा बोरिंग साउंड करता है। वैसे भी टेक्सास में लोग मेरी मां को मिसेज व्हाइट कहकर पुकारते हैं। ये उन्हीं के लिए रहने दो।” कहते हुए मैंने उससे हाथ मिलाया।
किसे पता था हाथों का वह पहला स्पर्श जीवनभर के साथ में बदल जाएगा।
एकाएक मेरे फोन में एक नोटफिकेशन आया। “कहां पहुंची?”
“इन फ्लाइट।” मैंने जवाब दिया।
“किसका मैसेज है?” मां ने पूछा।
“शिवम का। पूछ रहा है कहां तक पहुंचे हम। सिली मैन।” मैंने हंसते हुए कहा।
“सिली नहीं, स्वीट।”
“आई एम हैप्पी फॉर यू एली।” मॉम ने कहा।
और यूं ही मुझे याद या गया, “यू आर माई हैपीनेस एलेना। विल यू मैरी मी?”
यूनिवर्सिटी के वह दो साल कब और कैसे निकल गए हमें पता ही नहीं चला। प्रेम का वह फूल जो सहज खिलने लगा था अब वह उस बगिया से बिछड़ने वाला था। मेरा फेलोशिप प्रोग्राम खत्म हो चुका था और मुझे टेक्सास लौटना था। मीलों की यह दूरी हम कैसे तय करेंगे ये हम भी नहीं जानते थे, यही कारण था शायद शिवम के इस विवाह प्रस्ताव का।
“लेकिन शिवम, मुझे वापस जाना है। मेरे यहां आने का कारण अब खत्म होने वाला है।” मैंने कहा था।
“और मैं तुम्हें लौटकर आने का एक कारण दे रहा हूं लव। आखिरी फैसला तुम्हारा ही है, पर मैं तैयार हूं, जो भी तुम सही समझो।”
फिर मैं तो उड़कर टेक्सास आ गई, लेकिन मेरा दिल भारत में ही बस गया। वहां की संस्कृति, रस्म-रिवाज और मेरे शिवम के पास।
“मैंने कभी नहीं सोचा था कि विदेश में तुम्हें एक लड़का पसंद आएगा, वह भी भारतीय! जब पहली बार तुमने मुझे बताया कि तुम शिवम को चाहती हो और उसके साथ शादी करना चाहती हो, तो मैं यकीन नहीं कर पा रही थी। उस वक्त मेरा बस चलता तो अगले ही दिन तुम्हें कहीं दूर भेज देती, पर मैं जानती हूं, ये तुम्हारा भी जीवन है और इस पर सबसे पहला अधिकार तुम्हारा ही है।”
“जानती तो मैं भी थी मॉम कि आप मान जाओगे, तभी तो आपको सारी बात बताई थी। सच बताऊं, जब आपने हमारे रिश्ते का विरोध किया, तब शिवम ही था जिसने मुझे यह विश्वास दिलाया कि उससे एक मुलाकात आपका दिल बदल देगी।”
“ट्रस्ट मी लव! मुझे एक बार मिलने दो उनसे। मैं उन्हें मना लूंगा। हम उन्हें मना लेंगे। ठीक वैसे ही जैसे हमने मेरे परिवार को मनाया था।”
“प्लीज, हमारे परिवार की तुलना मत करो। तुम्हारा परिवार बहुत अच्छा है। उन्होंने पलक झपकते ही मुझे उनका अभिन्न हिस्सा बना लिया था। न कोई सवाल, न कोई नाराजगी, सिर्फ प्यार,” मैंने फौरन कहा तो वह चिढ़ गया।
“मैडम, दूर के ढोल सुहावने ही लगते हैं।”
“व्हॉट?” मैंने पूछा।
“ग्रास इस ऑलवेज ग्रीनर ऑन द अदर साइड डिअर।” उसने हंसते हुए कहा। “एनीवे, मैं कल की फ्लाइट से आ रहा हूं।” उसने कहा।
और अगले ही दिन वह टेक्सास में था। घर की घंटी बजी और मॉम ने दरवाजा खोला तो वह सामने!
“यू?!” मॉम ने चौंकते हुए कहा।
“नमस्ते आंटी।” उसकी शालीनता में कुछ तो ऐसा था जिसने मॉम को उसे घर के अंदर बुलाने पर विवश कर दिया।
“लिसन, मैं तुम्हारी और एलेना की शादी के लिए...” इससे पहले मॉम कुछ और कहती मैंने बीच में ही कहा, “मॉम, ये मेरा फैसला है। आपका नहीं।”
मॉम ने गुस्से से मेरी तरफ देखा, पर शिवम ने बीच में ही कह दिया, “एलेना प्लीज। लेट मी स्पीक।”
“कहना क्या है? निकलो।” मॉम ने कहा।
“निकल तो अभी जाऊंगा आंटी। पर अपनी बात कहे बिना नहीं। आंटी, मैं यहां लड़ने नहीं आया हूं, न ही मेरा मकसद एलेना को भगाकर ले जाना है। आंटी, हम एक-दूसरे से प्यार करते हैं, जो जीवन में बहुत मुश्किल से और बहुत कम लोगों को ही मिलता है।
मैं और एलेना लकी हैं कि मीलों की दूरी के बावजूद हम एक-दूसरे से मिल सके। पर ये मिलन अधूरा रहेगा आंटी। मैं जिस देश से आता हूं वहां पेरेंट्स को ही भगवान मानते हैं। मैं जानता हूं ये सारी बातें सुनने में ओल्ड स्कूल और फिल्मी लगती हैं, पर ये हमारी संस्कृति है।
एलेना ने पहले ही मेरे परिवार को अपना बना लिया है। अब मेरी बारी है। मैं यहां एक महीने के लिए हूं। आप जैसे चाहें मेरी परीक्षा ले लीजिए और अपने दिल की तसल्ली कर लीजिए। मैं हाजिर हूं।”
समता का वह उदाहरण देख मॉम को भी भरोसा हो गया कि मैंने जिसे चुना है वह हीरा ही है।
“कहने की जरूरत तो नहीं, पर मुझे अब शिवम तुमसे ज्यादा पसंद है। वह हमेशा मेरी बात सुनता है,” मॉम ने मेरी टांग खींचते हुए कहा।
“ओह प्लीज!” मैंने भी बनते हुए कहा, “मां भी मुझे आपसे ज्यादा ही पसंद है। उनसे पूछोगी तो पता चलेगा कौन बेहतर बच्चा है।”
शिवम के आने के बाद तो मानो सब ठीक हो गया। दोनों परिवार सहर्ष मिले भी और ऐसे मिले कि फिर देशों की दूरी रिश्तों की डोर में सिमट गई।
फ्लाइट की लैंडिंग हुई और जैसे ही हम एयरपोर्ट से बाहर निकले शिवम और उसका परिवार वहां मुस्कुराते हुए खड़ा था। इससे पहले मैं वहां पहुंचती, एक वृद्ध महिला दौड़ती हुई मेरे पास आई, “एली, मेरी बेटी, आ ही गई तू। मैं तो परेशान हो गई थी इस नालायक से, पर अब तू आ गई है न, तो सब सही होगा।”
“हां मां, वी बोथ विल मेक दिस ईडियट अ स्मार्ट मैन।” मैंने भी मस्ती में कहा और फिर मॉम और शिवम की तरफ इतराते हुए देखा।
“ओह डॉन्ट से एनीथिंग। माई बॉय शिवम इज द बेस्ट सन।” कहते हुए मॉम ने भी शिवम को गले से लगा लिया। हंसी-मजाक के उन पलों में मुझे वह दिन याद आ रहे थे जिनसे संघर्ष करते हुए हम यहां तक पहुंचे। अपने प्यार की कश्ती को शादी के घाट ला कर एक हैपीनेस के सेलिब्रेशन में।
सच कहा जाए तो अलगाव किसी देश, जाति या धर्म का नहीं- दिलों में होता है। यदि दोनों पक्ष एक-एक कदम बढ़ाएं तो अलगाव की जगह रिश्तों का सेलिब्रेशन ले लेता है, बिल्कुल हमारी तरह।
- वृंदा मिश्रा
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें